ลงทุนตามพอร์ตมหาเศรษฐี
บลจ.ไทยพาณิชย์ เปิดตัวกองทุนบิลเลียนแนร์ ลงทุนหุ้นสหรัฐตามพอร์ตมหาเศรษฐีชื่อดัง
16 ก.ค. 2558

บลจ.ไทยพาณิชย์ เปิดตัวกองทุนบิลเลียนแนร์ ลงทุนหุ้นสหรัฐตามพอร์ตมหาเศรษฐีชื่อดัง 
นายสมิทธ์ พนมยงค์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทเตรียมเสนอขายกองทุนเปิดไทยพาณิชย์ บิลเลียนแนร์ มูลค่าโครงการประมาณ 3,000 ล้านบาท เพื่อลงทุนในหุ้น 30 อันดับแรกตามพอร์ตนักลงทุนระดับมหาเศรษฐีแนวหน้า เช่น วอร์เรน เอ็ดเวิร์ด บัฟเฟตต์, จอร์จ โซรอส, คาร์ล ไอคาห์น, เรย์ ดาลิโอ,จอห์น พอลสัน และจอร์จ เปาโล เลแมนน์ เป็นต้น 
สำหรับนักลงทุนที่สนใจสามารถลงทุนได้ขั้นต่ำเพียง 5,000 บาท โดยบริษัทจะเปิดเสนอขายครั้งแรกระหว่างวันที่ 16-23 ก.ค. 2558 
กองทุนมีนโยบายเน้นลงทุนหุ้นในประเทศสหรัฐ และหรือหน่วยลงทุนของกองทุนรวมต่างประเทศที่เน้นลงทุนในหุ้นในสหรัฐเป็นหลักไม่น้อยกว่า 80% ของมูลค่าทรัพย์สินสุทธิของกองทุน โดยมุ่งหวังให้ผลตอบแทนของกองทุน ก่อนหักค่าธรรมเนียมและค่าใช้จ่ายเป็นไปในทิศทางเดียวกับดัชนี iBillionaire
สำหรับการคัดสรรหุ้นของดัชนี iBillionaire จะคัดเลือกนักลงทุนมหาเศรษฐี 10 รายที่มีคุณสมบัติตามเกณฑ์ อาทิ มีพอร์ตการลงทุนที่เปิดเผยต่อสาธารณะไม่ต่ำกว่าพันล้านเหรียญสหรัฐ มีประวัติการลงทุนมานานและเป็นนักลงทุนที่เน้นลงทุนระยะยาว รวมทั้งประสบความสำเร็จจากการลงทุนในหุ้นมากกว่า 8 ปี เป็นต้น หลังจากนั้นจึงคัดเลือกหุ้น 30 อันดับแรกที่นักลงทุนมหาเศรษฐีดังกล่าวถือครองในพอร์ตการลงทุนเหมือนกัน โดยกระจายการลงทุนในหุ้นทั้ง 30 ตัวเฉลี่ยเท่าๆ กัน คือ ตัวละ 3.33% ของดัชนี
“กองทุนนี้ถือเป็นกองทุนแรกและกองทุนเดียวในประเทศไทยที่เปิดโอกาสให้นักลงทุนไทยเข้าถึงการลงทุนในตลาดหุ้นสหรัฐตามแบบดัชนี iBillionaire ซึ่งนักลงทุนทั่วไปไม่สามารถลงทุนในดัชนีนี้โดยตรงได้” นายสมิทธ์ กล่าว
นอกจากนี้ ยังเป็นอีกหนึ่งทางเลือกให้กับนักลงทุนที่สนใจลงทุนในตลาดหุ้นสหรัฐ โดยมีโอกาสได้รับผลตอบแทนส่วนเพิ่มจากการลงทุนในพอร์ตหุ้นขนาดใหญ่ที่ยังมีมูลค่าพื้นฐานต่ำกว่าตลาดหุ้นสหรัฐโดยรวม อีกทั้งกองทุนจะป้องกันความเสี่ยงจากอัตราแลกเปลี่ยนไม่น้อยกว่า 90% ของมูลค่าทรัพย์สินที่ลงทุนในต่างประเทศ และมีนโยบายจ่ายเงินปันผลปีละไม่เกิน 2 ครั้ง
นายณรงค์ศักดิ์ ปลอดมีชัย รองกรรมการผู้อำนวยการและประธานเจ้าหน้าที่บริหารการลงทุน กลุ่มจัดการลงทุนตราสารทุน บลจ.ไทยพาณิชย์ กล่าวว่า บริษัทยังมีมุมมองเชิงบวกกับเศรษฐกิจสหรัฐ โดยมองว่าเศรษฐกิจขยายตัวอย่างมีเสถียรภาพ แต่ดัชนีหุ้นสหรัฐ S&amp;P500 ปรับตัวขึ้นมาสูงกว่าตลาดหุ้นประเทศพัฒนาแล้ว บริษัทจึงมีมุมมองเป็นกลางต่อตลาดหุ้น S&amp;P500 จึงนำเสนอกองทุนบิลเลียนแนร์เป็นทางเลือก
สำหรับหุ้นในดัชนี iBillionaire เน้นหุ้นที่มีศักยภาพเติบโตในระยะยาว มีอัตราการขยายตัวของกำไรสูงกว่าค่าเฉลี่ยของตลาดหุ้นสหรัฐโดยรวม อีกทั้งมีราคาถูกกว่าหุ้นในดัชนี S&amp;P500 ในขณะที่การเติบโตของกำไรบริษัทในดัชนี iBillionaire อยู่ที่ 26% สูงเกือบ 2 เท่า ของดัชนี S&amp;P500 ที่ระดับ 15.6% ข้อมูลจากบลูมเบิร์ก ณ วันที่ 2 ก.ค. 2558
ทั้งนี้ ดัชนีดังกล่าวจัดตั้งเมื่อวันที่ 25 ต.ค. 2556 จึงได้คาดการณ์ผลตอบแทนจากข้อมูลย้อนหลังที่นักลงทุนได้เปิดเผยไว้ โดยปี 2557 ผลตอบแทนอยู่ที่ 9.25% ปี 2556 อยู่ที่ 45.23% ปี 2555 อยู่ที่ 23.73% ปี 2554 ติดลบ 0.16% ปี 2553 อยู่ที่ 13.63% และปี 2552 อยู่ที่ 43.66%
“ผลตอบแทนที่คาดหวังใน 1 ปีข้างหน้าอยูที่ 10-15% โดยคาดว่ากำไรบริษัทตามพอร์ตดังกล่าวจะเติบโตประมาณ 15-20% ต่อปี”นายณรงค์ศักดิ์ กล่าว
ปัจจุบันพอร์ตลงทุนอยู่ในหุ้นกลุ่มสินค้าฟุ่มเฟือย สุขภาพ เทคโนโลยี อุตสาหกรรม วัสดุก่อสร้าง และพลังงาน เป็นต้น
นายสมิทธ์ กล่าวว่า สำหรับผลการดำเนินงานของบริษัทในช่วงครึ่งปีแรกมูลค่าสินทรัพย์สุทธิ(เอยูเอ็ม) เพิ่มขึ้น 2 แสนล้านบาท จากการออกกองทุนใหม่ แต่คาดว่าทั้งปีสินทรัพย์อาจต่ำกว่าปี 2557 เป็นผลจากการเติบโตของสินทรัพย์ลดลงและเม็ดเงินเข้าระบบช้าลงจากภาวะเศรษฐกิจชะลอตัว